# АКАФИСТ ВОСКРЕСЕНИЮ ХРИСТОВУ иной

## Кондак 1

Взбранный Воеводо и Господи, вечныя смерти Победителю, яко избавлься от духовнаго умерщвления, похвальная восписую Ти, возсозданный Тобою раб Твой. Ты же, яко имеяй победу над смертию, от смерти греховныя свободи нас зовущих:

Иисусе воскресший, воскреси души наша!

## Икос 1

Ангелы воскресение Твое, Христе Спасе, непрестанно поют на небесех, и нас на земли сподоби чистым сердцем воспети Тебе сице:

Иисусе непостижимый, всех верных просвещая, просвети и мя заблудшаго; Иисусе воскресший, всех Собою оживляяй, оживи мя умерщвленнаго грехами.

Иисусе, на небо вознесыйся и возносяй на Тя надеющихся, совознеси и мя долу преклоннаго; Иисусе, седяй одесную Отца и разделяяй славу с любящими Тя, не лиши мя славы Твоея.

Иисусе, хотяй прийти судити живым и мертвым, не осуди мя по делом моим, но сотвори со мною по милости Твоей.

Иисусе воскресший, воскреси души наша!

## Кондак 2

Видя падших человеков, Господи, Ты вочеловечився совоскресил еси всех и воскресив, даровал вся потребная ко спасению: сице и мене умерщвленнаго грехми оживи, зовуща: Аллилуиа.

## Икос 2

Разум не постигает тайны Божественныя, яко Источник жизни воскресает, умерщвляя смерть. Сего ради, точию сердцем испытующе радость воскресения и тою просвещаеми, со гласом веселия духовнаго взываем Ти сице:

Иисусе, входяй дверем заключенным, вниди в дом души моея; Иисусе, сретивый ученики на пути, срящи и мя на пути сей жизни.

Иисусе, воспламенивый сердца их Твоими словесы, воспламени и мое хладное сердце; Иисусе, давый Себе познати в преломлении хлеба, даждь ми познати Тя в Божественной Евхаристии.

Иисусе, обещавый Духа Святаго учеником Твоим, низпосли и мне Сего Духа Утешителя от Отца.

Иисусе воскресший, воскреси души наша!

##  Кондак 3

Силою Божественною воскресивый Лазаря, воскреси и мене истлевшаго страстьми и многолетно лежащаго в гробе нераскаяния, да возстав по гласу Твоему, воспою спасаемый: Аллилуиа.

## ИкосЗ

Имеяй власть над смертию, из ада души вызвал еси, Иисусе. Воззови и мене из глубины греховныя, да и аз, очистив чувствия, блистающу Ти во свете неприступнем, радостно воспою победную песнь тако:

Иисусе, смерти Победителю, победи моя злыя страсти; Иисусе, жизни Подателю, даждь ми жизнь спасительную.

Иисусе, источниче радости, возвесели сердце мое во истине Твоей; Иисусе, пятию хлебы пять тысяч насытивый, хлебом небесным напитай мя.

Иисусе, надежде падших, изми мя из рова зол моих.

Иисусе воскресший, воскреси души наша!

## Кондак 4

Буря страстей смущает и потопляет мя, но молю Тя, Иисусе: яко Петру, простри ми руку помощи, и, силою воскресения Твоего воздвигнув мя, научи воспевати: Аллилуиа.

##  Икос 4

Слышащи радостную весть воскресения Твоего, Иисусе, небеса достойно веселятся, земля же радуется: и мы, празднуюше вечное веселие, дерзаем взывати Тебе сице:

Иисусе, седяй во свете неприступнем, буди доступен всем по милосердию Твоему; Иисусе, любяй создания Твоя, не забуди и мене последняго.

Иисусе, влекий к Себе сердца, смягчи и мое окаянное сердце; Иисусе, вся благая прошения исполняяй, исполни и мое прошение, во еже паче всего любити Тя.

Иисусе, всяку каплю слезную приемляй, не отрини моих молений.

Иисусе воскресший, воскреси души наша!

## Кондак 5

Благоприятная жизнь источается от Тебе, о, Иисусе, Сыне Бога живаго! Сего ради молю Тя, да не погубит мя человекоубийца и да не заградит уста моя, вопиющая Тебе: Аллилуиа.

## Икос 5

Видевше духом воскресшаго Господа, приидите, пиво пием новое, не от камене истекшее, но от источника нетленнаго и живоноснаго гроба Спасителя, имже бесплодную землю душ наших одождив, научи всех пети Ему сице:

 Иисусе, напаяяй нас Своею Кровию, даруй мне неоскудно приимати пречистую Кровь сию; Иисусе, ниспослаяй дождь на праведныя и грешныя, ороси и мя к плодоношению духовному.

Иисусе, не возгнушавыйся грешницы покаявшияся, даждь и мне нози Твои омыти слезами благодарения; Иисусе, рекший Фоме: блажени не видевшии, но веровавшии, даждь ми веру нелицемерную.

Иисусе, рекий: «ищите и обрящете», даруй ми обрести Тя единаго на потребу.

Иисусе воскресший, воскреси души наша!

## Кондак 6

Проповедуяй в дусе неумолкающего радования Твое живоносное воскресение, Иисусе Боже мой, да буду и аз грешный причастник сего воскресения, поя Тебе непрестанно в горнем Иерусалиме: Аллилуиа.

## Икос 6

Возсиявый всему миру воскресением Своим, Господь Иисус Христос, ныне вся исполняет света: небо же и землю и преисподняя, да празднует убо вся тварь, Христово восстание, в нем же утверждаеми вопием сице:

Иисусе, вся исполняяй светом Твоим, просвети и мои омраченные очи; Иисусе, небо и землю сочетавый, возведи мя от земли на небо.

Иисусе, снизшедый светом Божества в преисподняя, сниди в преисподнюю души моея; Иисусе, возведый из темниц адовых ожидавшых Тя души, изведи и мя грешнаго из мрака уныния, яко живот мой аду приближися.

Иисусе, всем простираяй пречистеи руце Твои, объими и мя окаяннаго.

Иисусе воскресший, воскреси души наша!

## Кондак 7

Хотяй открыти силу Божества Своего, Господь покрывается печатью Каиафы, да не нарушив оныя пред стрегущими, победоносно восстанет и научит пети: Аллилуиа.

## Икос 7

Дивно и непостижимо есть, како вчера спогребшийся Тебе, Христе, днесь совосстаю духом, Тебе воскресшему, и воспеваю тако:

Иисусе воскресший, всем туне жизнь подаваяй, окрыли ум мой, да Тебе последствуем; Иисусе, освятивый землю Твоими стопами, освяти мысль мою к Тебе возносящуюся.

Иисусе, невозбранивый начертати пречистый образ Твой, даждь мне имети выну в души моей образ Твоего воскресения; Иисусе, принявый две лепты вдовицы, приими от мене песнь сию.

 Иисусе, не осудивый блудницы, на путь истины наставив ю, не осуди и моих нечистых уст, в песнопении Тя лобызающих.

Иисусе воскресший, воскреси души наша!

## Кондак 8

Странно Бога вочеловечася и воскресша мысленно видяше, всякое житейское отложим попечение, яко да Царя всех подъимем и воспоем Ему: Аллилуиа.

## Икос 8

Весь был еси любовь к падшим человеком, о, Иисусе, и поставил еси на Божественней стражи Богоглаголиваго Аввакума, да покажет светоносна Ангела, яко глаголюща о воскресении Твоем. Тем же и мы зовем Тебе сице:

Иисусе, стрегомый воинами, посли Ангела моего Хранителя на стражу души моея, его аз отгоняю грехи моими; Иисусе, ослепивый очи стрегушим Тя блистанием Божества, отврати очи мои от суеты и просвети к познанию истины.

Иисусе, вопрошавый апостола Петра: любиши ли Мя? даждь мне имети образ любви его; Иисусе, простивый апостолу тому отречение, прости и мне ежечасныя отречения от повелений Твоих.

Иисусе, давый власть вязати и решати, разреши мя от неправд моих.

Иисусе воскресший, воскреси души наша!

## Кондак 9

Все естество человеческое, Тобою восприятое, прославися воскресением Твоим, Иисусе, и сего ради даруеши телесам нетление. Тем же мы, видяще сие знамение в останках святых, вопием с умилением: Аллилуиа.

## Икос 9

Вития Богоглаголивыя утренюют духом, сретая Тя исходяща из гроба, и вместо мира приносят Ти песнь, яко Солнцу Правды и Владыце, с ними же наша молитвы приими сицевая:

Иисусе, приемый миро на Тя излиянное приими и мною излиянныя славословия; Иисусе, Солнце истины, просвети душу мою.

Иисусе, рыбари соделавый ловцы человеков, улови и мою злую волю в Твое послушание; Иисусе, из Савла соделавый первоверховнаго Апостола, вразуми и мя заблуждающаго.

Иисусе, молитвами Апостола сего и всех святых Твоих пощади мя грешнаго.

Иисусе воскресший, воскреси души наша!

## Кондак 10

Спасти хотяй род человеческий, Иисусе, снизшел еси на землю, и Бог сый восприял еси немощи наша, да и в них явится сила Твоя, подвизающая пети: Аллилуиа.

##  Икос 10

Царю воскресший Иисусе Христе, Спасителю наш! Ты, снизшедый в преисподняя земли и сокрушивый вереи вечныя, содержащыя связанныя души, свободи и мене от уз греха, взывающа Тебе сице:

Иисусе, вручивый возлюбленнаго ученика Матери Твоей, вручи и мя спасительному Ея смотрению; Иисусе, страдания Матери Твоея обративый в радость, даждь и мне окаянному терпеливо понести крест мой.

Иисусе, давый мирови заступницу Матерь Твою, даждь и мне грешному быти под кровом Ея; Иисусе, младенцам не возбранивый прикасатися к Тебе, даруй мне их незлобие.

Иисусе, рекий блуднице: «иди и отселе не согрешай», даждь ми к тому не прогневляти Тя.

Иисусе воскресший, воскреси души наша!

## Кондак 11

Пение умиленное о воскресении Твоем даруй мне принести Тебе, о, Спасителю мой! и в нем да приимет душа моя елей исцеления от душевредных мечтаний, и да поет выну Тебе: Аллилуиа.

## Икос 11

Светоприимно от воскресения Твоего восприявши лучи благодати, и чрез них яко в зерцале видяще духовное Твое живоносное возстание, покланяемся кресту Твоему честному и святое воскресение Твое поем и славим сице:

Иисусе, преклонивый небеса, приими и поклонение наше благоутробно; Иисусе, уснувый плотию яко мертв, умертви наша плотския похоти.

Иисусе, всего Себе давый на спасение человеков, даждь мне всецело предатися Тебе; Иисусе, возшедый на небеса уготовати место любящим Тя, всели и мя во обители Твоя.

Иисусе, седяй одесную Отца, десным овцам сопричти мя.

Иисусе воскресший, воскреси души наша!

## Кондак 12

Благодать даждь и мне, всех возлюбивый Иисусе, и приими мое моление яко дань, приносимую Тебе, и отжени от души моея вся лукавая помышления, да неосужденно воспою Тебе: Аллилуиа.

## Икос 12

Поюще Твое всеславное Воскресение величаем Тя, о, Иисусе Христе, Боже наш! и веруем яко даруеши всем живот вечный. Того ради в сей нареченный и святый день яко братия друг друга обымем, ненавидящим нас простим вся воскресением, и едиными усты и единым сердцем возопиим Тебе тако:

 Иисусе, благословляяй благословляющия Тя, благослови и ныне посильный труд мой; Иисусе, освящаяй на Тя уповающия, освяти желания и намерения моя.

Иисусе, обешавый быти с верными до скончания века, пребуди неотлучно со мною грешным; Иисусе, Слово Ипостаси Отчей, очисти недостойное мое слово к Твоему песнопению.

Иисусе, Пасха спасительная, от смерти к жизни преводящая, всели в мя чертог Твой, просветив одеяние души моея.

Иисусе воскресший, воскреси души наша!

## Кондак 13

О, Иисусе Христе, смертию смерть поправый! И сущим во гробех живот даровавый, приими в воню благоухания духовнаго сие малое моление наше, и сущим нам во гробех нерадения даруй живот вечный, да поем Тебе: Аллилуиа.

*Этот кондак читается трижды. Затем икос 1 и кондак 1.*